b'\n_START_ARTICLE_\nDomajinci\n_START_SECTION_\nLega in oblika naselja\n_START_PARAGRAPH_\nDomajinci le\xc5\xbeijo na 220 m.n.v. Ta vas se nahaja na prehodu iz ravnine Ravenskega na Gori\xc4\x8dko. Domajinci pripadajo Ob\xc4\x8dini Cankova in so od ob\xc4\x8dinskega sredi\xc5\xa1\xc4\x8da oddaljeni 4\xc2\xa0km proti SV ter od Murske Sobote 18\xc2\xa0km proti SZ, od Maribora pa 75\xc2\xa0km. Vas Domajinci se razprostira na desni strani ceste Cankova - Roga\xc5\xa1ovci do Ledavskega jezera na S vasi. Naselje Domajinci meji na V na Beznovce, na SV na Vadarce, na SZ na Kra\xc5\xa1\xc4\x8de, na Z na Gornje \xc4\x8crnce, na JZ na Cankovo in na J na Topolovce. Stoji na pleistoceanski terasi, J pod pregrado zajezitvenega Ledavskega jezera. Obcestna vas je V od Ledave v \xc5\xa1iroki dolini. Prve hi\xc5\xa1e segajo za Z do mostu \xc4\x8dez potok \xc4\x8crnec, na V in S strani pa pripadajo vasi \xc5\xa1e hi\xc5\xa1e na blagem prisojnem pobo\xc4\x8dju proti Beznovcem in Vadarcem, imenovanem na Vreju. _NEWLINE_Naselje Domajinci je prete\xc5\xbeno ni\xc5\xbeinsko, na S naselja pa je cca. 12\xc2\xa0% naselja hribovitega[Vrej]. Skozi naselje te\xc4\x8de potok Ledava, ki je direktno povezan z Ledavskim jezerom, zato je tudi vso leto v potoku enakomerni pretok vode._NEWLINE_Prst je rodovitna in lapornato-pe\xc5\xa1\xc4\x8dena. Na mo\xc4\x8dvirnatem svetu[na Z] je zaseben me\xc5\xa1an gozd, V od njega ob \xc4\x8drncu in dalje proti Ledavi pa so ob\xc5\xa1irni travniki, nakar segajo obdelovalne povr\xc5\xa1ine do beznovske in vadarske meje. Glavni pridelki so p\xc5\xa1enica, je\xc4\x8dmen, koruza, krmne rastline. Po vrtovih za hi\xc5\xa1ami je sadno drevje in brajde. V ugodni prosojni legi na Vreju so ve\xc4\x8dji sadovnjaki in vinogradi zve\xc4\x8dine hibridne trte. V kmetijstvu je mehanizacija; ve\xc4\x8d strojnih skupnosti. Prevladujejo kmetje-kooperanti, ki se prestopno preusmerjajo v \xc5\xbeivinorejo, mle\xc4\x8dno in mesno govedo, svinje za dom, bekoni za prodajo. V vasi je tudi zbiralnica mleka. Neko\xc4\x8d je imela vsaka hi\xc5\xa1a kmetijo, sedaj pa jih ljudje vedno bolj opu\xc5\xa1\xc4\x8dajo in se zaposlujejo nekje izven vasi, predvsem v Murski Soboti, nekaj pa jih odhaja tudi na dnevno delo v Topolovce na posestvo, nekaj malega pa jih je zaposlenih v tujini._NEWLINE_Naselje Domajinci je srednje veliko. Vseh povr\xc5\xa1in v naselju je 346ha, od tega je okrog 40ha gozda. Leta 2006 je bilo 291 prebivalcev v 80 gospodinjstvih in ima 57 gospodarskih objektov._NEWLINE_Hi\xc5\xa1e so zidane, nove in obnovljene, stare ru\xc5\xa1ijo; dve sta \xc5\xa1e cimprani. Gospodarska poslopja prilagajajo novim potrebam. Vodnjaki so s talno vodo, vodovod imajo le posamezniki. L.1880 je bila zgrajena kapela Sv.Marjete. To kapelo so prenesli iz Pu\xc5\xbeevec, saj je tam razpadala. Prvi\xc4\x8d so kapelo obnovili leta 1974, temeljita obnovitev pa je bila leta 2000. Leta 1969 je bil zgrajen gasilski dom z dvorano, katerega so prav tako obnovili leta 2000._NEWLINE_V Domajincih imamo 5300 metrov ob\xc4\x8dinskih cest in vse so asfaltirane. Glavna cesta[relacija Cankova-Roga\xc5\xa1ovci] je bila asfaltirana v 60. letih. To je bila prva asfaltirana cesta, ki je Domajince povezala z Mursko Soboto. S te ceste se od leta 1991 pelje v sredi\xc5\xa1\xc4\x8de vasi. Prav tako so leta 1991 asfaltirali cesto, ki pelje na Domajinski vrh[Vrej]. Leta 1997 pa smo v Domajincih obnovili most na Ledavi, saj je ta lo\xc4\x8dil vas na dva konca in tako z obnovitvijo mostu spet povezali vas med sabo.Leta 1998 pa smo v Domajincih postavili \xc5\xa1e novo mrli\xc5\xa1ko ve\xc5\xbeico. \xc4\x8ceprav v teh letih veliko obnavljamo in se trudimo, da bi bila vas brez problemov, ti \xc5\xa1e vedno ostajajo. Glavni problemi vasi so: zdrava pitna voda, bolj\xc5\xa1a ureditev cest, kanalizacija in uli\xc4\x8dna razsvetljava.'